**Indsats for unge med psykiske lidelser og unge med udfordringer ud over ledighed **

*Til brug for kommunerne i deres ansøgning til Ungeløftets initiativ Individuelt Planlagt job med Støtte (IPS) og Flere unge skal med.*

**Kommuner kan søge om tilskud til at arbejde med Individuelt Planlagt job med Støtte (IPS) og Flere unge skal med. Frist for ansøgning er torsdag d. 15. maj 2025 kl. 12.**

Kommuner har nu mulighed for at søge om økonomisk tilskud til at hjælpe unge med psykiske lidelser og udfordringer ud over ledighed. Dette sker i forlængelse af den politiske aftale fra oktober 2024 om Ungeløftet, hvor der er afsat 1,3 mia. kr. frem mod 2035 til at give et markant løft af de unge, som i dag står uden job eller uddannelse.

Med Ungeløftet får kommunerne mulighed for at styrke deres indsats til unge ved at udbrede de beskæftigelsesrettede indsatser IPS og Flere unge skal med. Initiativet skal understøtte et paradigmeskifte med et styrket jobfokus for de unge og en vidensbaseret beskæftigelsesindsats, som er helhedsorienteret og inddrager aktører på tværs af fagområder.

Alle kommuner opfordres til at ansøge initiativet. For at det er så simpelt som muligt for jer at ansøge, skal I udelukkende estimere, hvor mange unge, I har i målgruppen, udarbejde et budget og tilkendegive, at I vil arbejde efter initiativets forpligtelser. STAR står til rådighed for sparring og vil i løbet af ansøgningsperioden afholde webinarer om initiativet med henblik på at understøtte jer i ansøgningsprocessen og i etableringen af initiativet. Derudover er I meget velkomne til at række ud til STAR, hvis I har spørgsmål.

I dette notat kan I orientere jer om indholdet i initiativerne, og hvad I skal gøre i forbindelse med jeres deltagelse.

## Hvad får I ud af at være med i Ungeløftets initiativ om IPS og Flere unge skal med?

Ved at blive en del af Ungeløftets initiativ om IPS og Flere unge skal med får kommunerne mulighed for at:

* Tilbyde unge i målgruppen en individuel og fleksibel indsats med udgangspunkt i den unges ønsker og ressourcer ved hjælp af metoderne IPS og Flere unge skal med.
* Opbygge eller bruge eksisterende samarbejder med lokale virksomheder og civilsamfundsaktører via lokale partnerskaber, der skal sikre jobåbninger og meningsfulde fællesskaber til målgruppen.
* Styrke den vidensbaserede beskæftigelsesindsats ved at arbejde med IPS-metoden, som er en evidensbaseret og internationalt udbredt metode, der har vist gode resultater med at få borgere i job og uddannelse, øget deltagertilfredshed og besparelser sammenlignet med andre beskæftigelsesindsatser.[[1]](#footnote-1)
* Arbejde med den håndholdte indsats Flere unge skal med, som bygger videre på de tidligere Flere skal med-projekter.
* Styrke samarbejdet på tværs af kommunale forvaltninger og indgå i et tæt tværsektorielt samarbejde med henblik på at tilbyde unge i målgruppen en helhedsorienteret og individuel indsats.
* Styrke jeres faglighed ved at deltage i undervisning for medarbejdere og ledere i IPS-metoden.
* Udbygge jeres viden om IPS ved at deltage i IPS-ambassadørkorpsets faglige webinarer.
* Få inspiration og sparring med andre kommuner, STAR og IPS-ambassadørkorpset om initiativet.

## Hvad indebærer det at være med i Ungeløftets initiativ om IPS og Flere unge skal med?

Når I søger om at være en del af initiativet, forpligter I jer som kommune til at arbejde aktivt med indsatserne, hvilket indebærer, at I skal:

* Indgå én eller flere lokale partnerskabsaftaler med virksomheder og civilsamfund og evt. andre aktører som fx uddannelsesinstitutioner. Der skal indsendes dokumentation for relevante partnerskaber til STAR inden for det første år af projektperioden. Dokumentationen skal vise hvilke partnerskaber, som kommunen har, og hvem der deltager i partnerskaberne.
* Indgå samarbejdsaftaler med psykiatrien i regionen og socialpsykiatrien i kommunen om IPS for målgruppen.
* Sikre at opsporing af unge i målgruppen herunder unge uden job, uddannelse og ydelse bliver en del af initiativet.
* Deltage i IPS-ambassadørkorpsets basisuddannelse for ledere og medarbejdere i kommunerne (såfremt kommunens personale endnu ikke har deltaget i basisuddannelse).
* Deltage i STAR’s implementerings- og evalueringsaktiviteter herunder selvevalueringer og bidrage til at gennemføre årlige deltagertilfredshedsmålinger.
* Anvende persongruppemarkeringer ”Ungeløftet – IPS” og ”Ungeløftet – Flere unge skal med” i de kommunale fagsystemer til registrering af de unge, der deltager i initiativet.
* Opfylde resultatkrav for at få det fulde tilskud udbetalt:
	+ Resultatkrav 1: Hvis 50 pct. af indsatsgruppen er kommet i beskæftigelse eller uddannelse i en given måned i projektperioden (efter minimum 6 måneders indsats) kan 40 pct. af tilsagnsbeløbet udbetales.
	+ Resultatkrav 2: Hvis 55 pct. af indsatsgruppen er i beskæftigelse eller uddannelse i en given måned i projektperioden (efter minimum 6 måneders indsats) kan de sidste 10 pct. af tilsagnsbeløbet udbetales.

## Opsporing

Kommunen har ansvaret for at opspore unge til indsatsen i IPS og Flere unge skal med. For unge, der modtager en ydelse, kan vurderingen ske som led i de almindelige kontaktforløb i jobcenteret.

En del af målgruppen for initiativet er unge uden job eller uddannelse, som ikke modtager en ydelse i kommunen. Her kan en opsporende indsats for eksempel foregå i samarbejde med uddannelsesvejledningen, civilsamfund eller andre aktører.

Optagelse i indsatsen beror på en individuel faglig vurdering af, om den unge er i målgruppen for en af de to indsatser og skal ske i dialog med den unge.

I forbindelse med visitationen skal kommunen afklare, om den unge er tilknyttet psykiatrien eller socialpsykiatrien. Hvis den unge er tilknyttet psykiatrien eller socialpsykiatrien er den unge i målgruppen for IPS alternativt skal den unge tilbydes en Flere unge skal med indsats.

## Lokale partnerskaber

En central del af initiativet er, at kommunen indgår lokale partnerskaber med virksomheder og civilsamfundsorganisationer med henblik på at skabe jobåbninger til de unge og bidrage til opsporing af unge i målgruppen. Andre aktører kan også indgå i partnerskabet for eksempel uddannelsesinstitutioner.

Kommunen er ansvarlig tovholder på partnerskabsaftalerne, og det er derfor kommunen, der opsøger, etablerer og driver det lokale partnerskab.

Der er ikke nogle faste krav til, hvordan partnerskabet skal se ud, og kommunen kan vælge at bygge videre på eksisterende samarbejder, så længe de er målrettet målgruppen af unge uden job eller uddannelse. Dog skal der være et partnerskab med virksomheder og civilsamfundsorganisationer. Dette kan være et samlet partnerskab eller flere partnerskaber alt efter, hvad der passer ind i den enkelte kommunes kontekst.

Foruden konkrete jobåbninger har partnerskabet fokus på at understøtte meningsfulde fællesskaber. Her kan civilsamfundsorganisationer bringes aktivt ind. Ud over løntimer på det ordinære arbejdsmarked kan uddannelse og opkvalificering af den unge også være et fokus i et partnerskab.

Det er et krav, at kommunerne indsender en beskrivelse af partnerskabsaftaler som dokumentation til STAR inden for det første år af projektperioden (senest 31. august 2026).

# Ligheder og forskelle mellem IPS og Flere unge skal med

|  |  |  |
| --- | --- | --- |
|  | **IPS**  | **Flere unge skal med**  |
|
| **Målgruppe** | Alle 15-29-årige ydelsesmodtagere, deltidsbeskæftigede (op til 18 timer om måneden) og unge uden job, uddannelse eller ydelse. | Alle 15-29-årige ydelsesmodtagere, deltidsbeskæftigede op til 18 timer om måneden og unge uden job, uddannelse eller ydelse. |
|
| **Deltagelse** | Det er frivilligt for borgeren at deltage. Kommunen optager unge i indsatsen på baggrund af forudgående opsporing og dialog med den unge. | Kommunen optager unge i indsatsen på baggrund af forudgående opsporing og dialog med den unge. |
| **Mål** | Ordinært job eller uddannelse. Job kan også være ordinære løntimer på ydelse. | Ordinært job eller uddannelse. Job kan også være ordinære løntimer på ydelse. |
| **Borgers ønsker og behov** | Indsatsen tager udgangspunkt i borgers ønsker og behov. | Indsatsen tager udgangspunkt i borgers ønsker og behov. |
| **Personlig** **jobformidler** | IPS-konsulenten er den unges personlige jobformidler. | Konsulenten er den unges personlige jobformidler. |
| **Brug af CV, jobplan etc.** | Konsulenten har herudover andre værktøjer til rådighed fx støtteplan. | Konsulenten har herudover andre værktøjer til rådighed fx støtteplan. |
| **Efterværn** | Samarbejdet med den unge foregår så længe, der er behov. | Samarbejdet med den unge foregår så længe, der er behov. |
| **Tværfaglig indsats** | Der er krav om et formaliseret tværfagligt samarbejde. | Der er ikke krav om et formaliseret tværfagligt samarbejde. Hvis det gavner den enkelte unge, kan der være et tværfagligt samarbejde. |
| **Samarbejde med behandlingspsykiatri og socialpsykiatri** | Der skal samarbejdes med behandlingspsykiatrien og/eller socialpsykiatrien om den unge.  | Der er ikke krav til et samarbejde med behandlingspsykiatrien eller socialpsykiatrien om den unge. Hvis der er et samarbejde herom, hører den unge til målgruppen for IPS. |
| **Samarbejde med anden aktør** | Kommunen kan udover psykiatrien samarbejde med andre aktører som privat praktiserende læger og civilsamfund fx sportsklubber og boligforeninger. | Kommunen kan samarbejde med andre aktører som privat praktiserende læger og civilsamfund fx sportsklubber og boligforeninger m.m. |

Kommunen skal etablere både IPS og Flere unge skal med, men det er op til kommunen, hvordan I vil organisere jer. Medarbejdere kan for eksempel arbejde med begge indsatser på tværs af sagsstammer. Det er desuden muligt for den unge at skifte fra IPS til Flere unge skal med og omvendt undervejs i perioden. Den unge kan dog ikke indgå i begge indsatser samtidigt.

1. Samlet slutrapport for Projekt Inklusion: <https://star.dk/media/bvdfwvgo/slutrapport-projekt-inklusion.pdf> [↑](#footnote-ref-1)